"Sut min p...", "Danskersvin" og "Fuck staten". Der er natten mellem fredag og lørdag begået graffiti-hærværk på mindst fem huse og en varevogn i to villakvarterer i Frederikshavn. Det oplyser Kanal Frederikshavn. Og Nordjyllands Politi beder nu om hjælp til opklaringsarbejdet. - Vi håber, at der er nogen, som måske kender navnene på dem, som har gjort det, for vi skal have fat i dem. De skal sigtes for hærværk, og der venter dem også et voldsomt erstatningskrav, siger politikommissær Michael Elkjær, leder af sagscenter Frederikshavn, Nordjyllands Politi. Det er gået ud over fire helt nye huse på Toftegården 27, 29, 33 og 45, hvor der med gråsort maling blandt andet er skrevet "Sut min p..." og "Danskersvin" med stor skrift på murstenene. På en TDC-varebil på Toftegården er der skrevet "Fuck staten", mens der i nabokvarteret, på Dybbølvej, er malet et hjerte med teksten "Erik". Det er den samme farve maling, som er anvendt alle steder. - Vi opfordrer beboere i området til lige at tjekke deres huse. Måske er der flere, som har været udsat for graffiti, uden de endnu har opdaget det, siger Michael Elkjær. Umiddelbart er der ingen videoovervågning, som kan hjælpe politiet med opklaringen.

Opsummering:
Nordjyllands Politi beder om hjælp til i en stribe hærværkssager mod fire nye huse, hvor der med gråsort maling er skrevet "Sut min p..." og "Danskersvin" med stor skrift på murstenene.